Relik chi yaal tinye eere,
li ani naꞌok saꞌ xcorralebꞌ li karner chi inkꞌaꞌ naꞌok saꞌ li tzꞌaqal okebꞌaal re li corral,
li jun aꞌan aj eelqꞌ.
Abꞌanan li ani naꞌok saꞌ li tzꞌaqal okebꞌaal re li corral,
li jun aꞌan aj ilol rehebꞌ li karner.
Li nakꞌakꞌalen re li okebꞌaal naxnaw ru aꞌan ut naxte li okebꞌaal chiru.
Ut ebꞌ li karner nekeꞌxnaw ru li xyaabꞌ xkux naq naxbꞌoqebꞌ chi xjuunqalebꞌ rikꞌin li xkꞌabꞌaꞌebꞌ ut narisihebꞌ saꞌ li corral.
Naq ak xrisihebꞌ,
naxbꞌeresihebꞌ ut ebꞌ li karner nekeꞌxtaaqe xbꞌan naq nekeꞌxnaw ru xyaabꞌ li xkux.
Abꞌanan junaq li inkꞌaꞌ nekeꞌxnaw ru,
maa joqꞌe teꞌxtaaqe.
Eelelik bꞌan chik teꞌxbꞌaanu chiru xbꞌan naq inkꞌaꞌ nekeꞌxnaw ru xyaabꞌ li xkux,
chan li Jesús.
Aꞌan aꞌin li jaljookil ru aatin li kixye li Jesús rehebꞌ.
Abꞌanan inkꞌaꞌ keꞌxtaw ru li xyaalal.
Joꞌkan naq li Jesús kixye wiꞌchik rehebꞌ:
—Relik chi yaal ninye eere,
Laaꞌin li okebꞌaal rehebꞌ li teꞌpaabꞌaanq we.
Chixjunilebꞌ li keꞌkꞌulun xbꞌeen wa chiwu laaꞌin,
aꞌanebꞌ aj eelqꞌebꞌ ut aj bꞌalaqꞌebꞌ.
Ut ebꞌ li nekeꞌpaabꞌan we,
inkꞌaꞌ nekeꞌxpaabꞌ li kꞌaꞌru nekeꞌxye.
Laaꞌin li okebꞌaal.
Chixjunilebꞌ li nekeꞌpaabꞌan we laaꞌin,
teꞌkoleqꞌ ut laaꞌin tinꞌiloq rehebꞌ.
Chanchanebꞌ li karner li nekeꞌok ut nekeꞌel ut nekeꞌxtaw li xwahebꞌ.
Laj eelqꞌ nachal chi elqꞌak ut chi kamsiink ut chi sachok.
Laaꞌin xinchal re naq taawaanq eeyuꞌam chi tzꞌaqal.
Taawaanq eeyuꞌam chi junelik.
Laaꞌin chanchanin jun li chaabꞌil pastor.
Junaq chaabꞌil pastor naxqꞌaxtesi li xyuꞌam saꞌ xkꞌabꞌaꞌebꞌ li xkarner.
Junaq tojbꞌil moos maawaꞌ tzꞌaqal pastor xbꞌan naq maawaꞌ aꞌan laj eechal re li karner.
Naril naq yoo chi chaalk laj xoj,
naxkanabꞌebꞌ li karner ut naꞌeelelik.
Ut laj xoj naxchapebꞌ li karner ut naxchaꞌchaꞌi ruhebꞌ.
Li tojbꞌil moos naꞌeelelik xbꞌan naq yal moos.
Aꞌan inkꞌaꞌ naxkꞌe xchꞌool chixkolbꞌalebꞌ li karner.
Laaꞌin chanchanin jun chaabꞌil pastor.
Laaꞌin ninnaw ruhebꞌ li walal inkꞌajol.
Ut ebꞌ aꞌan nekeꞌxnaw wu laaꞌin.
Joꞌ naq lin yuwaꞌ naxnaw wu laaꞌin,
joꞌkan ajwiꞌ naq ninnaw ru lin yuwaꞌ ut tinqꞌaxtesi wibꞌ chi kamsiik re xkolbꞌalebꞌ li walal inkꞌajol.
Wankebꞌ ajwiꞌ walal inkꞌajol jalanebꞌ xtenamitebꞌ.
Tento naq laaꞌin tinkꞌamebꞌ chaq.
Ebꞌ aꞌan teꞌrabꞌi ajwiꞌ xyaabꞌ lin kux.
Ut junajaqebꞌ chik ru naq teꞌwaanq ut junaq ajwiꞌ laj ilol rehebꞌ.
Ninxra li Yuwaꞌbꞌej xbꞌan naq laaꞌin tinqꞌaxtesi wibꞌ chi kamsiik ut tinkꞌul wiꞌchik lin yuꞌam.
Maa ani taakꞌehoq we chi kamsiik wi inkꞌaꞌ nawaj laaꞌin.
Xbꞌan naq laaꞌin nawaj,
tinqꞌaxtesi wibꞌ chi kamsiik.
Wan inwankil chixqꞌaxtesinkil lin yuꞌam.
Ut wan ajwiꞌ inwankil chixkꞌulbꞌal wiꞌchik lin yuꞌam.
Aꞌan aꞌin li kixye we lin Yuwaꞌ naq tento tinbꞌaanu,
chan li Jesús.
Ut xbꞌan naq jalan jalaanq yookebꞌ chixkꞌoxlankil chirix li kixye li Jesús,
kiwan wiꞌchik jachok ibꞌ saꞌ xyaanqebꞌ.
Nabꞌalebꞌ keꞌyehok re:
—Wan maaꞌus aj musiqꞌej rikꞌin.
Inkꞌaꞌ tuqtu xjolom.
¿Kꞌaꞌut naq nekerabꞌi li kꞌaꞌru naxye aꞌan?
chankebꞌ.
Ut wankebꞌ wiꞌchik yookebꞌ xyebꞌal:
—Inkꞌaꞌ naru taaꞌaatinaq chi joꞌkan wi wan maaꞌus aj musiqꞌej rikꞌin.
¿Ma taaruuq ta bꞌiꞌ tixkꞌe chi ilok junaq mutzꞌ wi wan maaꞌus aj musiqꞌej rikꞌin?
chankebꞌ.